“ราคาทอง” เช้านี้ร่วงแรง 500 บาท ทองรูปพรรณขายออก 23,200 บาท
"ราคาทอง" เช้านี้ร่วงแรง 500 บาท ทองรูปพรรณรับซื้อ 22,194.24 บาท ขายออก 23,200 บาท
"ราคาทอง" เช้านี้ร่วงแรง 500 บาท ทองรูปพรรณรับซื้อ 22,194.24 บาท ขายออก 23,200 บาท
17 มี.ค. 2563

สมาคมค้าทองคำ รายงานราคาทอง (ทองคำ 96.5%) ประจำวันที่ 17 มี.ค.63 โดยเช้านี้ปรับตัวลดลงจากวานนี้บาทละ 500 บาท โดยราคาทองคำแท่ง รับซื้อบาทละ 22,600 บาท ขายออก บาทละ 22,700 บาท ขณะที่ราคาทองรูปพรรณ รับซื้อบาทละ 22,194.24 บาท ขายออก บาทละ 23,200 บาท
บริษัท วายแอลจี บูลเลี่ยน แอนด์ ฟิวเจอร์ส จำกัด ระบุว่า ราคาทองคำวานนี้ปิดปรับตัวลดลง 19.56 ดอลลาร์ต่อออนซ์ โดยราคาแกว่งตัวผันผวนอย่างมาก ทั้งนี้ ราคาทองคำเริ่มดิ่งลงแรงในช่วงหลัง 5 โมงเย็นตามเวลาไทย หลังสัญญาฟิวเจอร์สตลาดหุ้นสหรัฐฯปรับตัวลงจนถึงเกณฑ์ Limit Down ที่ต้องพักการซื้อขายเป็นเวลา 15 นาที ส่งผลกระตุ้นความต้องการเงินสด (cash) ในหมู่นักลงทุน เพื่อนำไปชดเชยผลขาดทุนในพอร์ตและเติม Margin จึงเกิดแรงเทขายในเกือบทุกสินทรัพย์ทั่วโลกรวมถึงทองคำ จนกระทั่งตลาดหุ้นสหรัฐเปิดตลาดด้วยการดิ่งลงอย่างหนักจนต้องพักตลาดตามเกณฑ์ circuit breaker เป็นครั้งที่ 3 ในรอบ 2 สัปดาห์
ทั้งนี้ สถานการณ์ดังกล่าวยิ่งกระตุ้นแรงขายทองคำจนกระทั่งราคาดิ่งลงแตะระดับต่ำสุดบริเวณ 1,451.08 ดอลลาร์ต่อออนซ์ อย่างไรก็ดี เริ่มมีแรงซื้อเข้ามาในตลาดทองคำจนทำให้ราคาทองคำกลับมาเคลื่อนไหวเหนือเส้นค่าเฉลี่ย 200 วันและปิดตลาดเหนือ 1,500 ดอลลาร์ต่อออนซ์ได้ในที่สุด
ในขณะที่ตลาดหุ้นสหรัฐฯดิ่งลงต่อจนสิ้นวัน Dow Jones ปิดลบ 2,997.10 จุด หรือ -12.93% ถือเป็นการปรับตัวลงมากสุดนับตั้งแต่ “Black Monday” ในปี 1987 และเป็นวันที่เลวร้ายที่สุดเป็นลำดับที่ 3 ในประวัติศาสตร์ ด้านกองทุน SPDR ลดการถือครองทองคำลง -1.75 ตัน สำหรับวันนี้ตืดตามการเปิดเผยยอดค้าปลีก, อัตราการใช้กำลังการผลิต, การผลิตภาคอุตสาหกรรม, สต็อกสินค้าคงคลัง และ JOLTS Job Openings